།རྒྱལ་པོ་ཆེན་པོ་རྣམ་ཐོས་སྲས་ལས་བརྩམས་པའི་བཀའ་ལུང་གི་དྲི་བའི་བཀའ་ལན་མཚོ་བྱུང་ལུས་ཕྲའི་གླུ་དབྱངས་ཞེས་བྱ་བ་བཞུགས།། སྟོབས་དང་མི་འཇིགས་དྲན་ཉེར་ཐུགས་རྗེ་ཆེ། །དཔག་ཡས་ཡོན་ཏན་རྩེ་མོར་ཕྱིན་གྱུར་ཀྱང་། །ཐུགས་བསྐྱེད་སྨོན་ལམ་རྗེས་དྲན་སྤྲུལ་པའི་སྐུ། །རྡོ་རྗེ་གསུམ་མཆོག་རྟག་པར་རྒྱལ་གྱུར་ཅིག །ངགཾ་གི་དབཾང་ཕྱུག་དཔྱོད་ལྡན་ཀུནཾ་དགཾའི་ཕྱིར། །བློཾ་གྲོསཾ་རྣམ་གསལ་སྨྲ་མཆོག་ཉིན་མོར་བྱེད། །རྣམ་འདྲེན་བསྟནཾ་པའིཾ་སྦྲང་རྩིའི་རྒྱལཾ་མཚཾན་ཚལ། །རྒྱ་ཆེར་བཞད་པའི་བཀའ་དྲིན་བསམས་ཀྱིན་དད། །སྐྱེས་སྦྱངས་རྩལ་གྱི་བྱེད་པོས་ལེགས་ཕྱེ་བའི། །ལོངས་སྤྱོད་འཁོར་ལོར་དབྱངས་ཀྱི་རྒྱལ་མོ་ཡིས། །རྣམ་པར་རྩེན་པའི་སྦུབས་ནས་རྒྱུད་མངས་ཀྱི། །གླུ་དང་བསྲེས་སྙམ་བཀའ་ལུང་སྤྱི་བོར་སོན། །ཆུ་སྐྱེས་བསུང་གིས་ཉེར་བསྐུལ་བུང་བའི་བུས། །མཁའ་ལྡིང་ལམ་ཞུགས་མགྲིན་སྙན་བསྒྱུར་བ་བཞིན། །བཀའ་ལུང་ཐོས་པས་རབ་དགའི་རྨོང་རྟུལ་བདག །གང་དྲན་སྤྱི་བརྟོལ་བསྐྱེད་ལ་སྤྲོ་བ་བརྟས། །གང་བློས་དཔྱད་པའི་གཡར་ལམ་ཆོས་ཀྱི་ཚུལ། །སོམ་ཉི་ཁེངས་པས་བསྒྱིངས་པའི་གནས་མེད་ཀྱང་། །མཁྱེན་བཞིན་ཉམས་སད་ཚུལ་གྱིས་འདྲི་བས་ཀྱང་། །རྗེས་འཇུག་དོགས་པ་བསུ་འདི་མཁས་པའི་ཚུལ། །དེའང་སྲིད་གསུམ་གནས་ན་སྒྲུན་ཟླས་བདེན་པའི་སྐྱབས་གཅིག་དབང་གི་རྒྱལ་པོ་ཉིད་ནི། འཇམ་དཔལ་གཞོན་ནུར་གྱུར་པ་གང་དེ་རྣམ་འདྲེན་མཆོག་གི་བསྟན་པ་བསྐྱང་པའི་ཕྱིར་དང་། སེམས་ཅན་རྣམས་བླ་ན་མེད་པའི་བྱང་ཆུབ་ཀྱི་ལམ་དང་འབྲས་བུར་སྨིན་པར་བྱ་བའི་ཕྱིར། ལྷ་རིགས་མཆོག་གི་དཔག་བསམ་དབང་པོའི་སྐྱེ་བའི་སྒྱུ་འཕྲུལ་གྱི་རྣམ་པར་རྩེན་པའི་རྒྱལ་བ་གཉིས་པར་གྱུར་པ་གང་གི་ལེགས་གསུངས་ཚངས་དབྱངས་འབུམ་སྡེ་གཅིག་ཏུ་བསྲེས་པ་ལྟ་བུའི་རྒྱུད་ལས། གྱི་ན་པ་ཁོ་བོ་ཅག་ཐུགས་བརྩེ་གཞལ་དུ་མེད་པའི་གདུགས་དཀར་གྱི་གྲིབ་བསིལ་དུ་ཆུད་པའི་བརྡར། གང་ཅིའི་བཀའ་ལུང་ཞིབ་འཁོད་དང་ཆབས་ཅིག རྣམ་ཐོས་སྲས་ཀྱི་སྐུ་བརྙན་བསྐྲུན་པ་ལས་བརྩམས་པའི་བཀའ་ལན་ཚངས་སྲས་རྒྱུད་མངས་འཁྲོལ་བའི་དབྱངས་ཆུང་ཞེས་བྱ་བ་བྱས་པ་དེ་ཉིད། སྤྱན་ལམ་དུ་བྱུང་བར་གཟིགས་པས་ཕབ་པར་བརྟེན། དེང་འདིར་སྟོབས་བཅུ་མངའ་བ་མཆོག་གི་བསྟན་པའི་སྣང་བྱེད་ཆེན་པོར་རྣམ་པར་གདོན་མི་ཟ་བར་གྱུར་པ་ཉིད་ཀྱི་ཕྱིར། གང་གིས་གཞལ་བྱའི་ཆོས་སུ་སྣང་བ་ཐམས་ཅད། མཁྱེན་རབ་དྲང་པོའི་སྲང་གིས་མ་བཅལ་བ་འགའ་ཡང་མེད་པ་ནི། ཇི་སྐད་དུ། མགོན་པོ་བྱམས་པས། རྟེན་དང་བརྟེན་པ་བཤད་བྱ་དང་། །གསུང་དང་མཁྱེན་པ་འཆད་བྱེད་ལ། །བློ་གྲོས་རྟག་ཐོགས་མི་མངའ་བས། །ལེགས་སྟོན་ཁྱོད་ལ་ཕྱག་འཚལ་ལོ། །ཞེས་བསྔགས་པ་ལྟར། ཕྱི་དང་ནང་གི་ཤེས་བྱའི་ཡུལ་གྱུར་མཐའ་དག་སོ་སོའི་མཚན་གཞི་དང་མཚན་ཉིད་དུ་བཅས་པ་ཡང་དག་པར་མི་མཁྱེན་པ་མེད་ཅིང་། མཁྱེན་པ་དེ་དག་སོ་སོའི་རྗོད་བྱེད་སྒྲའི་ངེས་ཚིག་མཁྱེན་པའི་སྤོབས་པ་ཡང་དག་པས་འཆད་པར་བྱེད་པ་ལ་ཆགས་ཐོགས་བྲལ་བར་ལེགས་པར་འདོམས་པའི་དབང་ཕྱུག་གི་གོ་འཕང་བརྙེས་པའི་སྐྱབས་མཆོག་དད་སྒྲོལ་ཆེན་པོ་ཉིད་ནས། མཁྱེན་བཞིན་དུ་གཞན་གྱི་ཚོད་བགམ་པའམ། བསྟན་པའི་བྱི་དོར་གྱི་ཕྱིར་དང་། རྗེས་འཇུག་རྣམས་ཀྱིས་དོགས་པ་སྐྱེ་འགྱུར་གནད་ཀྱི་སྔུན་བསུ་བས་འདྲི་བའི་ཚུལ་གནང་བ་ནི་ཡང་དག་མཁས་པ་རྣམས་ཀྱི་ཚུལ་ཏེ། དེའང་འདི་སྐད་དུ་བཀའ་སྩལ་ཏེ། དེར་རྣམ་ཐོས་སྲས་རྟ་བདག་བརྒྱད་ཀྱི་རྟེན་བཞེངས་ལས་འཕྲོས་ཏེ། རྒྱུད་རིན་ཆེན་འབྱུང་བ་སོགས་ལ་དཔྱད་པ་རྣམ་པར་དག་པ་འདི་བཞིན་རྒྱལ་བསྟན་སྤྱི་བྱེ་བྲག་གི་གསལ་བྱེད་ངོ་མཚར་ཅན་ཞིག་བྱུང་འདུག་པས་བཀའ་དྲིན་ཤིན་ཏུ་ཆེ་བ་མཆིས། བཀའ་ལུང་གིས་དྲི་བ་གཉིས་ལས། དང་པོ་ནི། འོན་ཀྱང་རྨོར་ཆེན་པའི་གསན་ཡིག་ན། རྟགས་མེད་ཀྱི་གྲས་ལ། རྣམ་སྲས་ཀྱི་རྒྱུད་རིན་ཆེན་འབྱུང་བ་ལེའུ་བཅུ་དགུ་པ་ཁ་ཆེ་དགོན་པ་བ་དང་། ཡེ་ཤེས་སྡེས་བསྒྱུར་བ་ཞེས་ལུང་གསན་གྲས་དང་། བརྒྱུད་པ་འདྲེན་པའི་སྐབས་སུ། དངོས་གྲུབ་འདོད་འཇོ་མ་གཏོགས་པའི་རྟགས་མེད་པའི་ལུང་ཡོངས་རྫོགས་དང་། དབང་གི་རྟགས་ཡོད་པ་རྣམས་ཀྱི་བརྒྱུད་པ་ནི། ཚར་ཆེན་གསན་ཡིག་ཏུ་སྨོས་པའི་སྨད་ལུགས་དང་འདྲ་ཞིང་། དེ་ནས་མཻ་ཏྲི་དོན་གྲུབ་རྒྱལ་མཚན་སོགས་ལས་བརྒྱུད་པ་ཞིག་འཁོད་འདུག་པས། འདི་རྒྱུད་རྣམ་དག་མིན་ན། བརྒྱུད་པ་དང་བཅས་པ་རྣམ་དག་ཡིན་པ་གསན་ཡིག་འདི་སོགས་ཀྱིས་བསྒྲུབ་འདུག་པ་ཇི་ལྟར་བསྒྲུབ་པར་བགྱི། ཞེས་པའི་བཀའ་ལུང་རིན་ཆེན་དབང་གི་རྒྱལ་པོ་ལྟ་བུ་སྤྱི་བོར་ཕེབས་ལྟར། འདི་དག་གི་སྐོར་སྔར་བཀའ་ལན་ཚངས་སྲས་རྒྱུད་མངས་སུ་དེ་ལས་གཞན་པའི་ཤེས་བྱེད་དགོད་པའི་སྐབས་སུ་བྲིས་ཡོད་པ་ལྟར་ལགས་ཤིང་། འདིར་སྐབས་སུ་བབ་པའི་བཀའ་ལན་འབུལ་བ་ལ། ལུང་རྒྱུན་མཚན་ཉིད་པ་ཡོད་མེད་སྤྱིར་དཔྱད་པ་དང་། བྱེ་བྲག་ཏུ་དཔྱད་པ་གཉིས་ལས། དང་པོ་ནི། སྤྱིར་ཐམས་ཅད་མཁྱེན་པའི་བཀའ་དང་རྒྱལ་སྲས་རྣམས་ཀྱི་བསྟན་བཅོས་ཀྱི་ལུང་རྒྱུན་འགའ་རེར་སྔར་བླ་མ་ལ་ལུང་བརྒྱུད་བཞུགས་པ་ལ་དཔེ་མ་འབྱོར་ནས་ལུས་པའི་ཕྱོགས་དང་། ལ་ལར་དཔེ་རྒྱུན་བསྒྲིགས་རིམ་རྒྱས་བསྡུས་མི་འདྲ་བ་ཅུང་ཟད་རེ་ཡོད་པ་ལའང་ཐོས་ཡིག་སྔ་ཕྱི་དང་དཀར་ཆག་བསྒྲིགས་རིམ་ཞིབ་དཔྱོད་ནུས་མི་ནུས་ཀྱི་གང་ཟག་སྣ་ཚོགས་ཡོད་པས་ཞིབ་ཏུ་དཔྱོད་དཀའ་བའི་ཕྱིར་ཐེ་ཚོམ་ཅུང་ཟད་རེ་མི་འབྱུང་མི་སྲིད་པ་ནི། ཐམས་ཅད་གཟིགས་པའི་ཉིན་མོར་བྱེད་པ་ཤར་བའི་གཡར་ལམ་དུ། རྨོང་རྟུལ་མེ་ཁྱེར་གྱི་སྒྲོན་མ་འདེགས་མ་དགོས་པ་དགོངས་པ་རིན་པོ་ཆེའི་མཁའ་དབྱིངས་སུ་གསལ་བ་ལྟར་ཏེ། བླ་མ་གོང་མ་རྣམས་ཀྱི་གསན་ཡིག་ཕན་ཚུན་ཞུ་དག་གི་ཚུལ་གྱིས་ཡིད་རྟོན་འཆའ་བར་བྱེད་པ་ཙམ་ལས་དཔྱད་དཀའ་བ་སྣང་བ་ནི། དུས་དང་གནས་སྐབས་ཀྱིས་བསྐལ་པས་རིང་པོའི་ལམ་དུ་ཕྱིན་པའི་ཕྱིར་རོ། །འགའ་ཞིག་རྒྱ་བོད་ཀྱི་གཞུང་ཚད་མ་འགའ་རེ་གསར་བཅུག་ལྟ་བུ་འགའ་ལ་འཇུག་མཁན་དང་འཇུག་དུས་སྔ་ཕྱི་སོགས་ངེས་པས་དེ་ལ་བརྟེན་ནས་ལུང་འཚོལ་དགོས་མོད། དེ་འདྲ་རེ་རེ་ནས་ཤིན་ཏུ་ངེས་དཀའ་བ་སྣང་སྟེ། དཔེར་ན་ད་ལྟའི་སྡེ་དགེའི་པར་མ་འདིའི་ནང་ལ་སོགས་པ་བོད་ཡུལ་ཕྱོགས་ཀྱི་བཀའ་ཐམས་ཅད་ཀྱི་ནང་ན། གསང་བ་འདུས་པའི་རྒྱུད་གཉིས་མེད་རྣམ་རྒྱལ་བུ་སྟོན་གྱིས་བསྒྱུར་བ་ན། རྒྱ་དཔེའི་དབུ་ནས་ཡིག་སྡེབ་གཉིས་ཙམ་བསྒྱུར་རྒྱུ་མ་རྙེད་ལུས་པ་དང་། བྱང་ཆུབ་སྙིང་པོའི་རྒྱན་འབུམ་གྱི་གཟུངས་རྐྱང་བོད་འདིར་བཞུགས་ཡོད་ཀྱང་འགོའི་གླེང་གཞི་དང་། མཇུག་གི་ཡི་རང་སོགས་ཡོད་པའི་རྒྱ་དཔེ་མ་འབྱོར་བ་ལ། དུས་ཕྱིས་སྡེ་དགེ་བླ་མ་ཕུན་ཚོགས་བསྟན་པའི་སྐབས་སུ། རྒྱ་ནག་གི་ཡུལ་དུ་རྒྱལ་བའི་བཀའ་ལུང་ཁྲོད་དུ་རྒྱ་ནག་སྐད་དུ་བྲིས་ནས་ཡོད་པ། རྒྱའི་ལོ་ཙཱ་བ་བོད་ཀྱི་སློབ་གྲྭའི་མི་བཟང་ཇིང་གིར་རིགས་ལས་རིམ་པ་དང་པོའི་ཐའི་ཇི་མགོན་པོ་སྐྱབས་ཞེས་བྱ་བ། ལེགས་སྦྱར་དང་། བོད་དང་རྒྱ་ནག་གི་སྐད་རིགས་གསུམ་ལ་བྱང་བ་ཞིག་ཡོད་པ་དེས། བོད་སྐད་དུ་བསྒྱུར་ནས། སྡེ་དགེ་བླ་མ་ཕུན་ཚོགས་བསྟན་པ་ཁྲིར་བཞུགས་པའི་སྐབས་དེར། སྡེ་དགེའི་པར་མས་མཚོན་པའི་བོད་ཀྱི་བཀའ་འགྱུར་རོ་འཚལ་ཐམས་ཅད་ཀྱི་ཁྲོད་དུ་འཇུག་རྒྱུ་བསྐུར་བྱུང་བར་ལུང་རྒྱུན་མེད་ཀྱང་ད་ལྟ་པར་མའི་ཁྲོད་དུ་བཞག་ནས། མཐར་རྒྱུ་མཚན་ཅུང་ཟད་བཅས་བྲིས་ཡོད་ཀྱང་། དེ་ལ་རྒྱུས་མེད་པའམ་ཞིབ་དཔྱོད་མི་ནུས་པ་རྣམས་ཀྱིས། རྒྱུད་གཉིས་མེད་རྣམ་རྒྱལ་དང་། བྱང་ཆུབ་རྒྱན་འབུམ་ཞེས་པའི་ཐོབ་ཡིག་ཙམ་ལ་བརྟེན་ནས། གླེང་གཞི་དང་ཡི་རང་བཅས་སྟབས་གཅིག་ཏུ་བཀླག་ལུང་འབྱུང་འགྲོ་བ་སོམ་ཉི་མེད་པ་ལྟ་བུའོ། །གཉིས་པ་ནི། རྣམ་ཐོས་སྲས་ཀྱི་རྒྱུད་ཡིན་ཟེར་བའི་ཡོན་ཏན་རིན་པོ་ཆེ་འབྱུང་བ་དང་། རྒྱུད་རིན་ཆེན་འབྱུང་བ་ཞེས་བྱ་བ་འདི་དག་ནི། བོད་ཡུལ་འདིར་སྔོན་དུས་བསྟན་པ་དར་རྒྱས་ཆེ་བའི་སྐབས་སུ་བྱོན་པའི་འཕགས་བོད་ཀྱི་མཁས་གྲུབ་དང་ལོ་ཙཱ་བ་མང་པོའི་སྤྱན་ལམ་དུ་མ་བབས་པའམ། བབས་ཀྱང་ཚིག་དོན་ལ་དཔྱད་རུང་མ་བྱུང་བས་བཏང་སྙོམས་སུ་བོར་བ་ཞིག་མིན་ན། སྔོན་གྱི་དཀར་ཆག་རྣམས་སུའང་མེད་པའི་རྒྱུས། ཕྱིས་སུ་བུ་སྟོན་པའི་དཀར་ཆག་དང་ཆོས་འབྱུང་རྒྱུད་སྡེའི་རྣམ་གཞག་སོགས་སུ་མ་བཞག་པ་དང་། ཀུན་དགའ་བཟང་པོ་ཡབ་སྲས་ཀྱིས་རྒྱུད་འབུམ་ཀྱི་དཀར་ཆག བྱ་རྒྱུད་སྤྱིའི་རྣམ་གཞག་དང་གསན་ཡིག་རྣམས་སུའང་མ་བཀོད་པ་དང་། རྒྱལ་དབང་ལྔ་པ་ཆེན་པོའི་བཀའ་འགྱུར་རོ་འཚལ་གྱི་ལུང་ཡིག་ཡན་ཆད་ཐམས་ཅད་ཀྱིས་ལུང་གསན་པའི་ལོ་རྒྱུས་ཙམ་མེད་པ་བཅས། ཚར་ཆེན་རིན་པོ་ཆེའི་རྗེས་ཙམ་ཞིག་ནས། འགོར་རྒྱ་གར་སྐད་བྲིས་པ་དང་། མཇུག་ཏུ་པཎྜི་ཏ་དང་ལོ་ཙཱ་བའི་མཚན་ཡོད་པ་ཙམ་ལ་ཐོ་ཡོར་མིར་འཁྲུལ་བ་བཞིན་དུ། གཞུང་གི་ཚིག་དོན་ལ་དཔྱད་པས་མ་ཞུགས་ཀྱང་། དག་སྣང་རྒྱ་འབྱམས་ཚུལ་གྱིས་རྣམ་ཐོས་སྲས་ཀྱི་གླེགས་བམ་ཁྲོད་དུ་བཅུག དེར་བཅུག་པ་ལ་ཕྱི་མ་དག་གིས་བརྟག་དཔྱད་མ་ཐུབ་བར། ཅི་མཛད་རྒྱལ་བའི་མཛད་པར་རྟོགས་པའི་ཚུལ་གྱིས། ལུང་གི་རྒྱུན་འཆད་ཉན་བྱེད་པ་དག་གིས་ཀྱང་དེ་ལྟར་ཚད་མར་བཟུང་ནས། ཕྱི་མ་ཕྱི་མ་དག་གིས་ཀྱང་དེ་ལྟར་བཟུང་ནས་དཔྱད་པས་མ་ཞུགས་པ་ལ་ལུང་བརྒྱུད་ཞར་བྱུང་དུ་དར་རྒྱས་བྱུང་བ་ལ་ངེས་པ་མེད་དམ་སྙམ་པ་དང་། གཅིག་ཏུ་ན་བླ་མ་སློབ་མ་དག་སྣང་ཅན་འགས། འདི་དག་འདིར་ཚུད་ན་བསྟན་ཕན་དུ་འགྱུར་སྙམ་ནས་བྲིས་པ་ཡིན་ངེས་པའང་མ་མཆིས་ཏེ། དེ་ལྟ་མིན་ན་བཀའ་དང་བསྟན་བཅོས་སོགས་འགྱུར་རོ་འཚལ་གྱི་ལུང་རྒྱུན་ཡོངས་སུ་གྲགས་པ་ལྟ་བུ་སྙེགས་དགོས་པའི་ཕྱིར། རྒྱུད་བརྫུས་མ་འདི་དག་ལ་ནི་ཚིག་དོན་གང་ཐད་ནས་བརྟག་དཔྱད་ཆེར་མ་དགོས་པར་རང་མཚང་རྗེན་པར་སྟོན་པས་ན་ལུང་རྒྱུན་ལ་ཡང་དེ་མཚུངས་ཞིག་ལས་མ་འདས་པར་མངོན་ཏེ། མཁས་པ་ངག་ཆོས་པའི་རྣམ་ཐོས་སྲས་ཀྱི་རྗེས་གནང་གི་ཡི་གེ་ནོར་འཛིན་དཔལ་མོའི་རྒྱན་ཕྲེང་ལས་ཀྱང་། བུ་སྟོན་རིན་པོ་ཆེས། རྡོ་རྗེ་ས་འོག་གི་རྒྱུད་ལེའུ་བཅུ་གསུམ་པ་འདི་དང་། རྣམ་སྲས་ཀྱི་རྒྱུད་སྣ་ཚོགས་དག་པ་དང་། ཡོན་ཏན་རིན་པོ་ཆེ་འབྱུང་བ་དང་། བཻ་ཤྲ་མ་ཎ་ཁ་རག་ཁྲམ་ཐོགས་ལ་སོགས་པ་རྒྱུད་དངོས་མ་ཡིན། ཕྱག་རྡོར་ས་འོག་གི་རྒྱུད་དངོས་ནི། བདག་ཉིད་ཆེན་པོ་ས་པཎ་གྱིས་འགྱུར་མཛད་པའི་ལེའུ་ཉི་ཤུ་རྩ་ལྔ་པ་འདི་ཡིན་པར་བཞེད་པས། དཔྱོད་ལྡན་ཀུན་གྱིས་དེ་ལྟར་ཤེས་པར་བྱ། ཁ་རག་ཁྲམ་ཐོགས་སུ་གྲགས་པ་འདི་སློབ་དཔོན་ཀླུ་སྒྲུབ་ཀྱིས་མཛད་པ་ལོ་པཎ་ཚད་ལྡན་གྱིས་བསྒྱུར་འདུག་པས་རྒྱུད་དངོས་མིན་ཀྱང་ཚད་མར་བྱས་ན་ལེགས་ཞེས་བཤད་པས་ཀྱང་ལུང་རྒྱུན་མཚན་ཉིད་པ་མེད་པར་གསལ་ལོ། །འོན་ཀྱང་དེར་ཡང་ཁ་རག་ཁྲམ་ཐོགས་སློབ་དཔོན་ཀླུ་སྒྲུབ་ཀྱིས་མཛད་པར་གསུངས་པ་འདིའི་རྒྱུ་མཚན་ཅིས་ཡིན་མ་ངེས་སོ། །གཅིག་ཏུ་ན་རྣམ་ཐོས་སྲས་ཀྱི་པོ་ཏིར་ཆུད་པ་འདི་དག་རྒྱུད་མཚན་ཉིད་དང་ལྡན་པ་ཡིན་པ་དང་ལུང་རྒྱུན་ཡིད་ཆེས་ཡོད་པ་བཅས་ཡིན་ན། བརྒྱུད་པ་གྱེས་འཛོམ་གྱི་འབྱུང་གནས་སྨོས་པ་དང་བཅས་ཏེ་བཀའ་འགྱུར་རོ་ཅོག་གི་ཁྲོད་དུ་ལུང་བརྒྱུད་ཡོད་པར་བཅས་བཞུགས་སུ་བཏུབ་མོད་དེ་ལྟར་མ་བྱུང་བས་ཀྱང་ཐེ་ཚོམ་ཟ་ཞིང་། དུས་ཕྱིས་རྒྱལ་དབང་ལྔ་པ་ཆེན་པོ་དང་། རྨོར་ཆེན་པའི་གསན་ཡིག་ཏུའང་སྔ་མ་དག་གིས་གསན་ཡིག་ཏུ་བརྒྱུད་པ་དྲངས་ནས་བཞག་པ་ལྟར། མཇུག་གི་ལོ་པཎ་གྱི་མཚན་ཡོད་པ་རྒྱུ་མཚན་ཙམ་གྱིས། རྟགས་མེད་དང་དབང་རྟགས་ཡོད་པ་གཞན་རྣམས་ཀྱི་ཞར་བྱུང་དུ་བརྒྱུད་པ་དྲང་རྒྱུར་བྱུང་སོང་བ་ཙམ་དུ་ཟད་དེ། འདི་རིགས་ལ་བརྩད་ཅིང་དྲི་བ་མ་བྱུང་ན་ཐོ་ཡོར་མིར་སྙམ་ངང་དུ་ལུས་འགྲོ་བ་གོར་མ་ཆག་སྟེ། ས་སྐྱ་པཎྜི་ཏས་ལེགས་པར་བཤད་པ་ལས། མཁས་པ་བརྩད་ཅིང་མ་དྲིས་པ། །དེ་ཡི་བར་དུ་གཏིང་མི་དཔོག །རྔ་ལ་དབྱུ་གུས་མ་བསྣུན་པ། །དེ་སྲིད་གཞན་དང་ཁྱད་ཅི་ཡོད། །ཅེས་གསུངས་པ་དང་མཚུངས་པའི་ཕྱིར་རོ། །བཀའ་ལུང་གི་དྲི་བ་གཉིས་པ་ནི། སྐུ་ཉིད་ནས་འདི་སྐོར་ལ་བུ་སྟོན་རིན་པོ་ཆེ་ཁོ་ན་ཚད་མར་མཛད་འདུག་ཅིང་། བུ་སྟོན་གྱིས་རྣམ་སྲས་བསྟོད་ཆེན་དྲག་བསྐུལ་སྐབས། བསྟན་པའི་དགྲ་དཔུང་གཞོམ་པའི་ཕྱིར། །ལུས་ལ་སྲ་བའི་གོ་ཆ་གྱོན། །ལག་ཏུ་རྣོ་བའི་མཚོན་ཆ་ཐོགས། །ཞེས་སོགས་གསུངས་པ་དང་། ཉིད་ཀྱིས་ཚངས་སྲས་རྒྱུད་མངས་དེར། ལྷ་མ་ཡིན་དང་འཐབ་པའི་ཚེ་གོ་ཆ་ལོས་ཡོད། །ཅེས་དང་། རྒྱལ་ཆེན་སྡེ་བཞི་སོགས་ལ་གོ་ཆ་དགོས་ཚུལ་མཛད་པ་གཉིས་ནི་གྲོས་བཏབ་པ་བཞིན་དུ་གྱུར། ཡང་བུ་སྟོན་གྱིས་མཛད་པའི་བསྟོད་ཆེན་ལས། འཁོར་གྱི་བསྟོད་པ་རྟ་བདག་བརྒྱད་ཀྱི་བསྟོད་པའི་མཐའ་ནས། འཇམ་པོ་འཁྱིལ་བ་དུང་གི་མདོག །ཤེས་རབ་གོ་ཆས་གཞན་འཇོམས་ཤིང་། །རང་བསྲུང་གྲི་ཕུབ་གཡས་པས་འཛིན། །དབང་ལྡན་གནས་ལ་ཕྱག་འཚལ་ལོ། །ཐམས་ཅད་མི་སྡུག་བརྗིད་ལ་རྔམས། །སྣ་ཚོགས་རྒྱན་ཅན་གོ་ཆ་བགོས། །ཞེས་གསུངས་པས་འཁོར་རྟ་བདག་བརྒྱད་ལ་གོ་ཆ་ཡོད་པར་སོང་བས། འཁོར་ལ་གོ་ཆ་ཡོད་པ་འདིའི་ཁུངས་ཅི་ཡིན་ཉིད་གཟིགས་རྒྱ་ཆེ་བས་སླར་གསལ་ཡོད་པ་ཞུ་ཞེས་བཀའ་སྩལ་བར། བཀའ་ལན་ལ་གཉིས་ཏེ་མདོར་བསྟན་པ་དང་རྒྱས་པར་བཤད་པའོ། །དང་པོ་ནི། བུ་སྟོན་གྱིས་མཛད་པའི་བསྟོད་པ་འདི་ནི་ཡི་གེ་མ་དག་པའི་བྲིས་ནོར་གྱིས་བསླད་པ་ཞིག་ངེས་པར་ཁས་བླངས་དགོས་ཏེ། གཞན་དུ་བུ་སྟོན་རིན་པོ་ཆེ་ལྟ་བུའི་མཁས་པའི་གསུང་ལས་མ་བརྟགས་པའི་བབ་ཅོལ་འདི་རིགས་འབྱུང་མི་སྲིད་དེ། བསྟན་བཅོས་ནི་དཔྱད་པ་གསུམ་གྱིས་དག་པ་ཞིག་ཏུ་ངོས་འཛིན་དགོས་པའང་། སློབ་དཔོན་ཟླ་ཁོལ་གྱིས། གང་ཕྱིར་མཁས་པའི་ལས་གསུམ་ལས། །རྩོད་འཆད་དག་ལ་མ་ངེས་པ། །སྲིད་ཕྱིར་མི་འཁྲུལ་རྩོམ་པ་སྟེ། །ཞེས་གསུངས་པའི་ཕྱིར་རོ། །གཉིས་པ་རྒྱས་པར་བཤད་པ་ནི། ཅིས་ཕྱིར་ཡི་གེ་མ་དག་པ་ཡིན་ཞེ་ན། འདིར་བསྟན་དུ་ཡོད་དེ། དེ་ལ་གཉིས། མི་འཐད་པར་དགག་པ། འཐད་པའི་ཚུལ་དགོད་པའོ། །དང་པོ་ལ་གཉིས། ལུང་དང་མི་མཐུན་པར་བསྟན་པ། རིགས་པས་མི་འགྲུབ་པ་བསྟན་པའོ། །དང་པོ་ནི། དེ་བཞིན་གཤེགས་པའི་བཀའ་ག